說詩
作者：姜特立
朝代：宋

paragraphs: 作者固已難，讀者亦未易。
有寶斯識寶，至寶况難值。
三家寠人子，豈辨瑚璉器。
鼠璞將見珍，周鼎或斡棄。
詩道誠難言，大要該六義。
其高出蒼天，其深潛厚地。
枯中發穠華，淡處有餘味。
似拙乃藏巧，借鈍以宣利。
開闊要波瀾，組織須經緯。
或險而莫親，或平而足貴。
圓轉各隨形，悟入非力至。
不止事吟哦，先須存興寄。
變態千萬端，勝處同一致。
以此而讀詩，庶得古人意。